google/wiki40b huggingface dataset:
Vinstra (Oppdal)

Geografi

Elven er 21,2 km lang, drenerer et nedbørsfelt på 75,8 km² med fjerneste kilde 600 m vest for Vestre Elgsjøtangen (1 450 moh.). Vinstra flyter først 1,7 km nordvest gjennom et relativt flatt fjellområde før den vender nordover ned Drottningdalen øst for Drivdalen. Drottningdalen er egentlig starten på Vinstradalen, en trang V- dal med bratte lier som ender ved tettstedet Driva ca 7 km sør-sørvest for tettstedet Oppdal. På veien ned Vinstradalen passerer elven Ryphusan setergrend, som i dag kan huse pilegrimer i et ombygd seterfjøs på sin vandring langs Pilegrimsleden mellom Kongsvoll og Oppdal. Midtveis passerer Vinstra Tronget, et trangt gjel med fossefall. Vinstradalen ender i en trang bekkekløft før terrenget åpner seg mot Drivdalen. Den eneste større tilførselen av vann på veien ned er et elvesystem fra østsiden av Vinstra med Moaelva som hovedgren. Dette elvesystemet kommer fra dalsøkkene mellom Sissihøa (1 621 moh.), Kringsollen (1 580 moh.), Bratfonnhøa (1 676 moh.) og Leirtjønnkollen (1 674 moh.) som renner ut i Vinstra rett nedenfor Moabrua der Vinstradalsveien krysser Vinstra.

Landskap

Vinstradalen ligger i nedbørsfeltet Øvre Driva (424 km²) som omfatter fjellområdene sør for Åmotsdalen, selve Drivdalen fra nordgrensa for Drivdalen landskapsvernområde og sørover til grensen for dette feltet. Dette landskapet er svært forskjellig fra den vestlige delen av nedbørsfeltet som domineres av runde tertiære former. Vinstradalens topografi har mer til felles med Drivdalens utforming og har sin nedskårne forrevne form etter hundretuseners år med påvirkning istider av elven Vinstra.

Vårstigen

Vårstigen er et veistykke på den gamle hovedveien fra Hjerkinn til Rise i Drivdalen. Helt fra vikingtiden gikk ferdselen over Dovrefjell etter gang-/rideveie inne på fjellet øst for Drivdalen. Pilegrimsleden gikk her etter at Olav Haraldssons ble kanonisert som helgen og pilegrimsvandringen til Nidaros startet. Opprinnelig gikk Vårstigen fra Hjerkinn via Heimtjønna vest for Knutshøene langs Vårstigåa over Allmannsranden og ned fra Risberget. Dagens pilegrimsled går fra Finnsjøen ned i Vinstradalen mot Ryphusan og følger derfra dalen ned til Rise. Veien er nevnt så tidlig som i 1182 og i  «Ferdaminni» der Aasmund  Olavsson Vinje beskrev Vårstigen som «Den galnaste og styggaste Aalmanveg eg enno hever farit paa».

Vern

Vassdraget er vernet i sammenheng med verneplan 108/2 Driva (øvre deler).
Ringenes herre (filmserie)

Ringenes herre er en filmtrilogi basert på boka Ringenes herre av J.R.R. Tolkien. Trilogien består av Ringens brorskap (2001),To tårn (2002) og Atter en konge (2003). Filmene ble meget populære og samlet innbrakte de rundt 20 mrd. kroner på kino. Trilogien ble også meget godt mottatt av filmanmelderne.
Handlingen pågår i fantasiverdenen Midgard. Den følger den unge hobbiten Frodo Lommelun på hans oppdrag sammen med Ringens brorskap, for å ødelegge den ene ringen og dermed tilintetgjøre den onde Sauron. Brorskapet blir brutt og Frodo fortsetter turen sammen med lojale Sam og den forræderske Gollum. Samtidig forener Gandalf og Aragorn, det frie folket i Midgard til kamp mot Sauron og hans allierte Saruman.
Filmene er regissert av Peter Jackson og utgitt av New Line Cinema. Det er en av de dyreste filminnspillingene i historien med et budsjett på 270 millioner amerikanske dollar, prosjektet tok over åtte år og filmene ble filmet i Peter Jacksons hjemland New Zealand.
Filmene var en stor suksess på kino og har til sammen vunnet 17 Oscar-statuetter.
I 1978 ble det laget en helaftens tegnefilm som dekker det meste av boka.

Popularitet

De tre filmen ble blant de aller mest besøkte filmene i 2000-årene og tilsammen innbrakte de over 2,9 mrd dollar (ca 20 mrd kroner), hvorav over $1 mrd i USA alene. Den første filmen, Ringenes brorskap, innbrakte $869,3 millioner på og ble den nest mest innbringende filmen i 2001. To tårn innbrakte $923,3 millioner, mens Atter en konge innbrakte over $1,1 mrd. Begge endte opp som de mest innbringende filmene i 2002 og 2003.
Filmene ble meget godt mottatt av filmanmelderne og har alle over 90% på Rotten Tomatoes og 88-94 % på Metacritic.

Skuespillere

Galleriet viser noen av de viktigste skuespillerne med engelske originalversjoner av rollenavnene i parentes.
Worcester (England)

Historie

Handelsveien som gikk forbi Worcester, som senere ble til en del av den romerske veien Ryknild Street, er datert tilbake til neolittisk tid, det vil si bondesteinalderen. Det var et vadested over elven Severn som ble befestet av den lokale britonske befolkningen rundt 400 f.Kr. Den var antagelig langs den nordlige grensen til jernalderfolket dobunniene og antagelig en del av det større samfunnet tilknyttet bygdeborgene i Malvernhøydene. Den romerske bosetningen ved stedet ble ikke omtalt i Klaudios Ptolemaios’ Geografike hyfegesis, Itinerarium Antonini eller Notitia Dignitatum, men vokste antagelig opp langs den romerske veien som åpnet mellom Glevum (Gloucester) og Viroconium (Wroxeter) i årene 40-50 e.Kr. Den kan ha vært den «Vertis» som ble omtalt i Ravennatis Anonymi Cosmographia fra 600-tallet. Ved å benytte trekull fra Deanskogen, drev romerne keramikkovner og jernverk ved stedet. Det er mulig det også eksisterte en liten romersk festning.
I Worcester ble slaget ved Worcester utkjempet den 3. september 1651, og hvor Karl IIs forsøk på å gjenvinne kronen med makt ble nedkjempet vest og sør for byen, nær landsbyen Powick. Etter å ha blitt slått, vendte Karl til hovedkvarteret før han flyktet til Shropshire og deretter kom seg til Frankrike.

Næringsliv

Byen har et variert næringsliv. På sent 1800-tall og tidlig 1900-tall var Worcester et viktig senter for fremstilling av hansker, men dette har avtatt sterkt.
Porselensfabrikken Royal Worcester Porcelain ligger fremdeles i byen, og utenfor sentrum ligger fabrikken som lager byens mest kjente produkt, Worcestershiresaus.
I Worcester utgis det man hevder er verdens eldste dagsavis, Berrow's Worcester Journal, som spores tilbake til et nyhetsbrev som ble utgitt fra 1690. Byen har også stor detaljhandel, med flere store kjøpesentre.
Fra 1999 hadde Norsk Hydro fabrikken Hydro Automotive Structures i Worcester som produserte rammer til engelske biler som Lotus Elise, VH-plattformen brukt i Aston Martin V12 Vanquish, Aston Martin DB9 og Aston Martin V8 Vantage (2005), såvel som noen Jaguar og BMW Z8. Ellers leverte de støtfangere og krasjbokser til Saab, Volvo og Audi.  Den ble i 2006 solgt til engelske Holden Lightweight Ltd. etter å ha levert over 40 000 chassis.

Utdannelse

I Worcester ligger Universitetet i Worcester, som fikk universitetsstatus i 2005. Tidligere var skolen kjent som UCW (University College Worcester) og Worcester Institute of Higher Education.

Edward Elgar

Byens mest kjente innbygger var komponisten Edward Elgar. Faren drev en musikkforretning i High Street, der det i dag står en statue av Elgar. Elgars fødested er like utenfor Worcester i landsbyen Broadheath.

Three Choirs Festival

Hvert tredje år arrangeres Three Choirs Festival i Worcester. Tradisjonen skriver seg fra 1700-tallet, og det hevdes at dette er den eldste musikkfestivalen i Europa. Arrangementet roterer mellom katedralbyene Gloucester, Hereford og Worcester.
Dis

Dis er nedsatt sikt som skyldes høy luftfuktighet – ofte i kombinasjon med luftforurensning. Det er en gradvis overgang fra dis til tåke; i norsk meteorologisk terminologi er grensa for tåke satt ved sikt under 1000 m.
Det skilles ofte mellom to typer dis, tørrdis og tåkedis
Timothy Ward

Biografi

Han startet sin fotballkarriere i hans lokale klubb, Scunthorpe United. Etter å ha overbevist George Jobey, Derby County sin manager på den tiden, ble han kjøpt av Derby for £100 i april 1937. Året etter skaffet han seg fast plass på laget, og denne plassen hadde han fram til 2. verdenskrig brøt ut.
I tiden etter krigen hadde han problemer med å spille seg inn på laget, og Arsenal ønsket å kjøpe han for £10 000. Dette ble avslått, og etter en stund greide Ward ikke bare å spille seg inn på klubblaget, men også landslaget.
Timothy Ward debuterte på landslaget mot Belgia den 21. september 1947. Han spilte to landskamper for England.
I mars 1951 ble han overraskende solgt til Barnsley, en klubb han spilte for de to siste årene av sin fotballkarriere.
Ward gikk omtrent rett fra å være spiller i Barnsley til å bli manager. Han var i denne klubben i sju år før han overtok managerjobben i Grimsby Town. To år senere var han tilbake i Derby, denne gang som manager. Hans siste managerjobb var for Carlisle United der han var fram til september 1968.
Rekefjordtunnelen

Rekefjordtunnelen er en 85 meter lang veitunnel langs fylkesvei 40 i Soknadal kommune i Rogaland. Den ble åpnet i 1965.
Örtofta

Örtofta er et tettsted i Eslöv kommune i Skåne län i Sverige. I 2010 hadde tettstedet 202 innbyggere.
Jianlibao

Jianlibao er et leskedrikkmerke fra Foshan i provinsen Guangdong i Folkerepublikken Kina. Selskapet ble etablert i 1984. Jianlibao var i 1990-årene en av de bestselgende i Kina, på linje med Coca-Cola og Pepsi.
Armia Pomorze

Den pommerske armé (Armia Pomorze) var en av de polske armeer som kom i kamp under invasjonen av Polen i 1939. Den ble offisielt etablert 23. mars 1939. Den ble anført av divisjonsgeneral Władysław Bortnowski, og bestod av fem infanteridivisjoner, to folkeforsvarsbrigader og én kavalleribrigade.

Oppdrag

Armeen skulle først og fremst forsvare de store byene Toruń og Bydgoszcz fra et eventuelt tysk angrep, og utføre oppholdende strid i Den polske korridor.

Historie 1939

Armia Pomorze led alvorlige nederlag i slaget i Tucholaskogen; da tapte den en tredel av sin styrke. Under retretten mot Warszawa fra 6. september understite den seg Poznań-armeen og deltok i slaget ved Bzura (9.–20. september).
Special Category Status

Special Category Status var en status som statssekretæren for Nord-Irland i 1972 ga fanger som var dømt for forbrytelser knyttet til konflikten i Nord-Irland. Statusen var en av betingelsene som det provisoriske IRA fremførte da de forhandlet om et møte med britiske myndigheter for å diskutere våpenhvile. En annen betingelse var løslatelsen av Gerry Adams.
Special Category Status var i praksis en krigsfangestatus, og fangene ble tilkjent noen av fordelene som ble gitt til krigsfanger, for eksempel de som nevnes i Genève-konvensjonen. Fangene slapp å gå i fangedrakter eller utføre arbeid, og de ble forlagt sammen med sine paramilitære grupper, og fikk ta imot ekstra besøk og matforsendelser.
Spectral

Handling

En gruppe toppsoldater blir sendt for å bekjempe overnaturlige vesener som har tatt over en europeisk by.
Tosta

Utseende

Middelsstore, bredvingede, mørke smygere. Vingene har et blåfiolett skinn og vekslende lysere og mørkere tverrbånd.

Levevis

De grønne larvene lever på busker i familien Melastomataceae.

Utbredelse

Slekten er utbredt i Mellom- og Sør-Amerika.
Belavia

Historie

Flyvirksomheten starta i november 1993, men selskapet blei formelt etablert med det nåværende navnet den 5. mars 1996. Belavia Belarusian Airlines tok over etter at Aeroflot ble delt etter Sovjetunionens fall. I 1998 overtok selskapet Minskavia.

Ruter

Flyr innenriks til Gomel og til destinasjoner i Europa, Russland, Kaukasus, Midtøsten og Sentral-Asia. Belavia driver også charterfly for fritidsreisemål og VIP-charterturer.
Tåtten om Torvard Kråkenebb

Tåtten om Torvard Kråkenebb (norrønt Þorvarðar þáttr krákunefs) er en tått, en kort islendingesaga fra 1200-tallet. Historien foregår i Norge og Island på 1000-tallet og handler om Torvard fra Vestfjordene og hans reise til Norge, hvor han møter kong Harald Hardråde og kongens svoger Øystein Orre. Sagaen har blitt sammenlignet med tåtten om Audun fra Vestfjordene og blitt beskrevet som «another didactic tale about an Icelander bearing a generous gift to a foreign king».
Torvard reiser til Norge, hvor han ønsker å forære et seil til kong Harald. Kongen avslår gaven, og viser til at han tidligere har fått et dårlig seil fra en annen islending. Øystein Orre tar imidlertid imot gaven, inviterer Torvard hjem til seg på Giske, og gir ham tre gaver. Til sist må også kongen erkjenne at seilet fra Torvard er førsteklasses.
Tåtten er kjent fra håndskriftene Flateyarbok og Morkinskinna. Det er oversatt til norsk i fembindsverket Islendingesagaene, 2014.
Aspidolea

Utseende

Middelsstore (10–25 millimeter), noe blanke, brunlige hornbiller. Disse artene mangler horn og kan ligne på mange andre skarabider. Slekten ligner mye på slekten Cyclocephala, som den ikke er svært klart avgrenset fra.
Et kjennetegn er at maxillene (underkjevene) hos Aspidolea har en dusk av lange hår.
Antennene består av 10 ledd med en kort klubbe.

Levevis

Lite eller ingenting er kjent om biologien til disse billene, bortsett fra at de voksne er aktive om natten og kommer til lys.

Utbredelse

Artene er utbredt i Sør- og Mellom-Amerika, fra Mexico i nord til Argentina i sør.
Flekkdverglerke

Utbredelse

Den finnes i Afghanistan, Algerie, Armenia, Aserbajdsjan, Bahrain, De forente arabiske emirater, Egypt, Georgia, Irak, Iran, Israel, Jordan, Kasakhstan, Kina, Kirgisistan, Kypros, Libanon, Libya, Mauritania, Marokko, Oman, Pakistan, Portugal, Qatar, Russland, Saudi-Arabia, Spania, Syria, Tunisia, Tyrkia, Turkmenistan, Ukraina, Usbekistan og Vest-Sahara.
Fluoksetin

Fluoksetin er et antidepressivum innenfor gruppen av selektive serotoninreopptakshemmere (SSRI). Medikamentet er mest kjent under merkenavnet Prozac, mens det i Norge markedsføres som Fontex og Fluoxetin.

Farmakologiske egenskaper

Fluoksetin har mye lengre halveringstid (flere døgn) enn andre antidepressiva. Den aktive metabolitten norfluoksetin er i tillegg et SSRI som elimineres enda langsommere fra kroppen (halveringstid 8-9 dager). Selv om den antidepressive effekten er best dersom medikamentet tas hver dag, kan fluoksetin doseres sjeldnere enn andre antidepressiva, og konsekvensen av å hoppe over enkelte doser er mindre. Enkelte psykiatere hevder det er den lange halveringstiden er den vesentligste egenskapen som gjør fluoksetin overlegent andre tradisjonelle antidepressiva. Den langsomme eliminasjonen bidrar også til mindre ubehag i forbindelse med avslutning av behandlingen.
Fluoksetin er en potent hemmer av CYP2D6. Dette medfører interaksjon med en rekke andre legemidler, som på grunn av langsommere eliminasjon hoper seg opp med økt fare for bivirkninger og toksisitet.
Mens de fleste andre SSRI ikke lenger anbefales til personer under 18 år på grunn av økt selvmordsfare og aggressivitet, godkjente den sentrale europeiske legemiddelmyndigheten EMEA i juni 2006 at fluoksetin kan forskrives til barn, helt ned til 8-årsalderen. Konklusjonen er at fordelene oppveier ulempene hos barn med moderat til alvorlig depresjon når psykologisk behandling ikke har ført fram. Forutsetningen er at medikamentet skal kombineres med pågående terapi.

Prozac som fenomen

Da legemiddelprodusenten Eli Lilly kom på markedet med Prozac i 1988, ble det en umiddelbar suksess på grunn av de få bivirkningene, den lave toksisiteten og sin tilsynelatende meget gode effekt mot en rekke psykiske lidelser. Millioner av pasienter verden over har brukt medikamentet. Prozac brukes i den engelskspråklige verden som betegnelse på alle SSRI, mens begrepet Lykkepille har slått mer gjennom i Skandinavia. Kritikere har sett på Prozacs voldsomme popularitet som et faresignal i samfunnet, hvor medikamenter ses som løsning på et hvert personlig problem, eller hvor man kan ta en pille for alt som er ille. Spesielt i amerikansk offentlighet har prozac blitt en metafor for et samfunn som bedøver seg for å unngå ubehagelige inntrykk.
Prozac har også hatt en sentral plass i kulturlivet på 1990-tallet. Mest kjent er Elizabeth Wurtels selvbiografiske bok og film Prozac nation. Regissøren Lars von Trier har stått frem og fortalt at han har hatt god nytte av å bruke Fontex under innspillingen av filmene Idioterne og Dancer in the Dark.
Europatouren i golf for menn 2006

2006-sesongen på Europatouren startet med turneringen HSBC Champions Tournament i november 2005 og endte med Volvo Masters Andalucia i oktober 2006.
Alle turneringene frem til mars fant sted utenfor Europa, og de fleste av disse har offisiell status også på andre tourer. 2006-sesongen innbefatter fem turneringer i Kina (inkludert én i Hongkong), to i Syd-Afrika, og enkeltturneringer i Singapore, Australia, New Zealand, Malaysia, Indonesia, De forente arabiske emirater og Qatar. Fra rundt slutten av mars spiller touren hovedsakelig i Europa, og disse turneringene har som regel større premiepotter enn de som arrangeres andre steder (bortsett fra USA). Sesongen ble avsluttet med Volvo Masters Andalucia – motstykket til The Tour Championship på PGA-touren – som arrangeres i slutten av oktober.
Tianquan

Tianquan (kinesisk: 天全县; pinyin: Tiānquán Xiàn) er et fylke i provinsen Sichuan i Folkerepublikken Kina. Det ligger under byprefekturet Ya'an.
Fylket hadde 142 338 innbyggere i 1999.

Samferdsel

Kinas riksvei 318, en av Folkerepublikken Kinas lengste hovedveier, løper gjennom området. Den begynner i Shanghai og fører blant annet innom Wuhan og Chengdu på sin vei inn i Tibet og Lhasa og helt frem til en kinesisk grenseovergang mot Nepal i Zhangmu.
Ali Farka Touré

Liv og virke

Faren døde da Ali Farka Touré var i spedbarnsalderen og familien flyttet til Niafunké. Tilnavnet Farka («esel») fikk han fordi han var sta nok til å vokse opp; han var morens tiende barn, men det eneste som nådde voksenalder.
Touré begynte å spille afrikanske musikkinstrumenter, som gurkel, njarka og ngoni, da han var i elleveårsalderen. I 1956 overvar han en opptreden av den  guineiske gitaristen Fodéba Keïta, og inspirert av dette lånte han en gitar som han spilte på med ngoni-teknikk. På samme tid lærte han seg å spille banjo, slagverk (perkusjon) og trekkspill.
I 1968 foretok Touré sin første utenlandsreise, turen gikk til en internasjonal kulturfestival i  Sofia. Fram til da hadde han bare spilt på lånte gitarer, men i Sofia fikk han kjøpt sitt første instrument. Samme år spilte en venn plater med musikk av James Brown, Jimmy Smith, Albert King og John Lee Hooker for ham, senere understreket Touré at selv om Hookers musikk gjorde inntrykk, var han ikke musikalsk influert av ham.
I 1970 flyttet Touré til Bamako og begynte som tekniker i «Radio Mali», og var til 1973 medlem av Radio Malis orkester. Han begynte å sende innspillinger til det franske plateselskapet SonAfric, som endte med å gi ut sju LP'er med Ali Farka Tourés musikk, alle spilt inn i Bamako. Selv om Touré var misfornøyd med SonAfrics økonomiske betingelser, gjorde utgivelsene ham til Malis fremste musiker. I 1980 vendte han tilbake til hjembyen Niafunké og sju år seinere reiste han ut av Mali for første gang siden 1968. På turen spilte han blant annet inn musikk for det britiske plateselskapet World Circuit.
Fra år 2000 gikk Tourés engasjement i musikkbransjen ned. Han konsentrerte seg i stedet om bygging av risdyrkingsanlegg i Niafunké og deltok i lokalpolitikken – i 2004 ble han borgermester i byen. Med alderen ble han stadig mindre interessert i å reise, og da albumet Niafunké (1999) skulle spilles inn, ble det gjort ved hjelp av et mobilt studio rigget opp i en nedlagt mursteinsfabrikk i Niafunké. 
Tourés største kommersielle suksess er albumet Talking Timbuktu (1994), som han under en av sine sjeldne turneer spilte inn sammen med  Ry Cooder i USA. I 1994 lå Talking Timbuktu på førsteplass på nesten alle world music-lister.
I 2004 begynte Touré igjen å spille inn musikk for World Circuit, nå sammen med koraspilleren Toumani Diabaté. En del av disse opptakene ble publisert i 2005, og Touré opptrådte offentlig for første gang på flere år. I 2002 og 2003 deltok Touré musikkdokumentarene African Blues og Feel Like Going Home.  Ali Farka Tourés siste innspilling var Savane, dette albumet ble nummer én på EBUs world-music-liste for 2006.
Ali Farka Touré døde av skjelettkreft i en alder av 66 år. Kraftig redusert og kort tid før han døde, deltok han på flere spor av sønnen Vieux Farka Tourés debutalbum, Vieux Farka Touré (2006).
Paras Shah

Paras anklaga for drap

Alt før massakren var Paras berykta for sitt utsvevende liv, rusmisbruk og ekstrem vold. Han blir beskyldt for flere dødsfall som han ikke er blitt dømt for.
Den kjente musikeren Praveen Gurung blei kjørt ihjel av Paras. Parveen skal ha vært på en motorsykkel som Paras kjørte på med vilje. Et vitne har sagt at han og ikke Paras satt bak rattet, men denne forklaringa blir ikke trodd.
Det blir hevda at like før dette hadde Praveen Gurung fiket til Paras, fordi han trakasserte ei kvinne i nattklubben der Gurung jobba. Hun avviste Paras da prøvde å tvinge henne til seksuelt samvær, men ingen hjalp henne før Gurung kom til.
Etter dette blei Paras mistenkt for overlagt drap på Gurung. Studenter demonstrerte for at Paras skulle bli fratatt prinsetittelen, så han kunne stilles for retten, og ei underskriftskampanje samla over 600 000 underskrifter for dette kravet. Men hans immunitet som prins stoppa all rettsforfølgelse.
Paras anklages også for å ha kjørt på og drept en taxisjafør og en politimann på nattvakt.

Palassmassakren 2001

Da Nepal blei rysta av den mystiske massakren i Katmandus slott i 2001 blei Paras straks mistenkt.
Onkelen til Paras, kong Birendra Bir Bikram Shah Dev og hans fetter, kronprins Dipendra Bir Bikram Shah Dev, var blant de kongelige som blei skutt ned. Paras til stede, men var uskadd. Hans mor, som også var i slottet, overlevde også.
Noen dager etter massakren døde Dipendra, som var blitt utnevnt til konge mens han lå i koma. Plutselig var Gyanendra konge, og Paras kronprins, noe ingen i Nepal hadde venta skulle skje. Det førte til demonstrasjoner i Katmandu.
En undersøkelseskommisjon la skylda for massakren på Dipendra. Men folkemeninga trodde ikke på denne forklaringa. Det forferdelige ryktet til Paras gjorde at svært mange nepalesere trodde han sto bak mordene.
Diplomater i Nepal sa at hvis Paras noen gang blir konge faller kongedømmet, og Nepal blir republikk.

Paras under Gyanendras diktatur

Under kong Gyanendras diktatur i 2005 og 2006 var Paras innblanda i nye skandaler.
Den 2. desember 2005 knuste demonstranter vinduene i bilen til Paras. Dagen etter dro han til en politistasjon og knuste inventaret som hevn.
Han skal også ha hatt sin egen gjeng bøller som julte opp opposisjonelle.

Paras avsatt som kronprins

30. april 2006, etter at Gyanendras diktatur hadde falt, kjørte Paras på en minibuss med bryllupsgjester. Vaktene til Paras sørga for at bryllupsgjestene blei arrestert mens Paras forsvant.
Etter at diktaturet falt, har det også kommet fram påstander om at Paras er innblanda i omfattende narkotikakriminalitet.
I mai 2006 tok parlamentarikere opp spørsmålet om Paras skal fortsette å være kronprins. Uavhengig av diskusjonen om Nepal skulle fortsette som kongedømme eller bli republikk, vedtok de at Paras ikke kan arve tronen.
ILO-konvensjonen om urfolks rettigheter

ILO-konvensjonen om urfolks rettigheter eller ILO-konvensjon nr. 169 om urfolk og stammefolk i selvstendige stater av 1989, også kalt Urfolkskonvensjonen, er en sentral folkerettslig bindende konvensjon om urfolks rettigheter. Konvensjonen bygger på Konvensjonen om innfødte befolkningsgrupper og andre befolkningsgrupper som lever under stammeforhold av 1957, og en forløper for FNs deklarasjon om urfolks rettigheter av 2007.

Innhold

Gjennom 44 artikler skal konvensjonen sikre urfolks rett til å selv velge å integrere eller beholde sin kulturelle og politiske integritet, og beskytte urfolk mot ufrivillig assimilasjon. Som Menneskerettighetserklæringen, Den internasjonale konvensjon om økonomiske, sosiale og kulturelle rettigheter og FNs konvensjon om sivile og politiske rettigheter skal Urfolkskonvensjonen hindre diskriminering. Urfolkskonvensjonen anerkjenner urfolks behov for å bevare og utvikle identitet, språk, kultur og religion.
Konvensjonen berører mange aspekter ved urfolks liv, som for eksempel retten til tospråklig utdanning, sedvanerett, miljø, landrettigheter, eiendomsrett, rett til å bli konsultert og delta i beslutningsprosesser, selvidentifikasjon og ivaretakelse og utvikling av kulturelle verdier.